

LĒMUMS

Ādažos, Ādažu novadā

2024. gada 28. novembrī **Nr.** **467**

**Par nekustamā īpašuma nodokļa atvieglojumu piešķiršanu**

Ādažu novada pašvaldība izskatīja SIA “4invest” (reģ. Nr. 401038875884, juridiskā adrese: Citadeles iela 1A, Rīga, LV-1010 un SIA “JS Property” (reģ Nr. 40103766473, juridiskā adrese: Skolas iela 2 -14, Upeslejas, Stopiņu pag., Ropažu nov.,LV-2118 (abi kopā turpmāk saukti – iesniedzēji)) 2024. gada 4. novembra iesniegumu (reģ. Nr. ĀNP/1-11-1/24/5913) ar lūgumu piešķirt nekustamā īpašuma nodokļa (turpmāk – NĪN) atvieglojumus iesniedzējiem, saskaņā ar to, ka iesniedzēji ir veikuši pašvaldības ceļa Cīruļu iela, Kadaga, Ādažu pagasts, Ādažu novads posmā no Vecštāles ceļa līdz Cīruļu ielai 44 ceļa seguma atjaunošanu 280 m garumā, saskaņā ar pašvaldības 29.08.2024. lēmumu Nr. 336 “Par nekustamā īpašuma nodokļa atvieglojumiem” un noslēgto vienošanos.

Izvērtējot pašvaldības rīcībā esošo informāciju un ar lietu saistītos apstākļus, konstatēts:

1. Ādažu novada pašvaldība 29.08.2024. pieņēma lēmumu Nr. 336 “Par nekustamā īpašuma nodokļa atvieglojumiem” (turpmāk – Lēmums), nosakot, ka Cīruļu ielā veicamie ceļa uzlabojumi – dubultās virsmas apstrāde posmā no Vecštāles ceļa līdz Cīruļu ielai 44 seguma atjaunošana 280 m garumā, pēc to pabeigšanas būs izmantojama sabiedrības vajadzībām un iesniedzējiem būs tiesības saņemt NIN atvieglojumus, ja tie noslēgs vienošanos ar pašvaldību, izpildīs savas saistības, un iestāsies visi pašvaldības saistošajos noteikumos noteiktie priekšnoteikumi NĪN atvieglojumu saņemšanai.
2. Pašvaldība un iesniedzēji 04.09.2024. noslēdza vienošanos Nr. JUR 2024-09/839 par nekustamā īpašuma nodokļa atvieglojumiem (turpmāk – Vienošanās), kas paredz, ka iesniedzēji par privātiem līdzekļiem veiks Pašvaldības publiskas infrastruktūras inženierbūves - ceļa “Cīruļu iela” (Kadaga, Ādažu pagasts, Ādažu novads (kadastra Nr. 80440050005)) posma no Vecštāles ceļa līdz Cīruļu ielai 44 (turpmāk – Objekts) seguma atjaunošanu 280 m garumā, atbilstoši Lēmuma un tā pielikumos esošajai informācijai. Objekta atjaunošanai plānots veikt:
   1. grāvju ievalku atjaunošanu;
   2. ceļa dubultās virsmas apstrādi ar bitumu 8/11& 5/8;
   3. nesaistītu minerālmateriālu seguma atjaunošanu 8 cm biezumā;
3. Objekta izbūves faktiskās izmaksas, par ko var piemērot NĪN, nepārsniedz 19 819,80 *euro.*
4. Saskaņā ar Centrālās pārvaldes Grāmatvedības nodaļas sniegto informāciju iesniedzējiem nav NĪN parādu pret pašvaldību.
5. Iesniedzēji ir veikusi būvdarbu apmaksu atbilstoši SIA “Valkas ceļi” noslēgtajam būvniecības līgumam par dubultās virsmas apstrāde 280 m, Cīruļu ielā, Kadaga, ko apliecina maksājuma dokumenti par kopējo summu 19 819,80 euro (t.sk. SIA “4invest” 12 000 euro un SIA “JS Property” 7819,80 *euro*).
6. Ādažu novada būvvaldes rīcībā nav ziņu par nelikumīgu būvniecību iesniedzējiem piederošajos īpašumos un nekustamie īpašumi nav atzīti par vidi degradējošiem objektiem.
7. Pašvaldības aģentūra “Carnikavas komunālserviss” (turpmāk – CKS) savā 06.11.2024. atzinumā norāda, ka Objekts ir izbūvēts atbilstoši noslēgtajai vienošanās un CKS par seguma atjaunošanu iebildumu nav.
8. Likuma „Par nekustamā īpašuma nodokli” (turpmāk – Likums) 5. panta trešā daļa nosaka, ka pašvaldība var izdot saistošos noteikumus, paredzot atvieglojumus atsevišķām NĪN maksātāju kategorijām. NĪN atvieglojumu piešķiršanas kārtība ir noteikta Noteikumos, kuru 9. un 10. punkts nosaka, ka NĪN atvieglojumus nepiešķir, ja nekustamais īpašums atzīts par vidi degradējošu objektu, ja uz zemesgabala atrodas ēkas vai būves, kas nav nodotas ekspluatācijā un būvdarbi tiek veikti bez būvvaldē reģistrētas būvatļaujas vai arī būvdarbu pārtraukšana nav reģistrēta un būve nav iekonservēta, kā arī, ja NĪN maksātājam ir parāds pret pašvaldību.

Noteikumu 32.5. apakšpunkts nosaka, ka nodokļu maksātājiem, kas par saviem līdzekļiem izbūvējuši maģistrālās koplietošanas inženierbūves vai to daļu publiskai lietošanai (t.sk. ceļus), ko neizmanto komerciālos nolūkos, piešķir NĪN atvieglojumu 90 % apmērā no NĪN par visiem nodokļa maksātājam piederošajiem īpašumiem Ādažu novadā. Pirms objekta izbūves persona un pašvaldība noslēdz attiecīgu vienošanos. Atvieglojumu piešķir pēc objekta nodošanas ekspluatācijā, ja tāda ir nepieciešama. Atvieglojuma apmērs nedrīkst pārsniegt 90 % no summas, ko persona ieguldījusi objekta būvniecībā. Ja atvieglojums attiecīgajā kalendāra gadā ir mazāks, nekā ieguldījums objektā, tad atvieglojumu piemēro līdz 10. kalendāra gadam.

Ņemot vērā, ka iesniedzēji ir izpildījuši ar vienošanos uzņemtās saistības un ir ieguldījuši finanšu līdzekļus publiska ceļa seguma atjaunošanā, kā arī ir iestājušies Noteikumu 32.5. apakšpunktā noteiktie apstākļi, un nav iestājušies Noteikumu 9. un 10. punktā noteiktie apstākļi, kas ir par pamatu NĪN atvieglojumu nepiešķiršanai, iesniedzējiem ir piešķirams NĪN atvieglojums 90 % apmērā par viņiem piederošiem nekustamajiem īpašumiem.

Pamatojoties uz likuma „Par nekustamā īpašuma nodokli” 5. panta trešo daļu, Noteikumu 9. un 10. punktu, un 32.5. apakšpunktu, kā arī Finanšu komitejas 20.11.2024. atzinumu, Ādažu novada pašvaldības dome

**NOLEMJ:**

1. Piešķirt nekustamā īpašuma nodokļa atvieglojumu ar 2025. gadu 90 % apmērā par iesniedzējiem piederošajiem nekustamajiem īpašumiem – par veikto ieguldījumu pašvaldības ceļa Cīruļu iela, Kadaga, Ādažu pagasts, Ādažu novads posmā no Vecštāles ceļa līdz Cīruļu ielai 44 seguma atjaunošanā 280 m garumā:
   1. SIA “4invest” 10 800,00 *euro* (desmit tūkstoši astoņi simti *euro*);
   2. SIA “JS Property” 7037,82 *euro* (septiņi tūkstoši trīsdesmit septiņi *euro* un 82 centi);
2. Pašvaldības Centrālās pārvaldes Grāmatvedības nodaļai nodrošināt lēmuma izpildi.
3. Lēmumu var pārsūdzēt Administratīvā rajona tiesā (Baldones iela 1A, Rīga) viena mēneša laikā no tā spēkā stāšanās dienas.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU